UPA วิ่งแรง 15% หลังประกาศเทคฯ “GTG” จับมือลุย “กัญชง-กัญชา” สู่ตลาดโลก
UPA บวกแรง 15% แตะ 0.47 บาท หลังประกาศเทคฯ “โกลเด้น ไทรแองเกิ้ล กรุ๊ป” จับมือลุยธุรกิจ “กัญชง-กัญชา” สู่ตลาดระดับโลก
19 ก.ค. 2564

ผู้สื่อข่าวรายงานว่า ราคาหุ้น บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA ณ เวลา 10.37 น. อยู่ที่ระดับ 0.47 บาท บวก 0.06 บาท หรือ 14.63% สูงสุดที่ระดับ 0.48 บาท ต่ำสุดที่ระดับ 0.42 บาท ด้วยมูลค่าการซื้อขาย 441.46 ล้านบาท

โดยราคาหุ้น UPA ปรับตัวขึ้นแรง หลังมีการรายงานข่าวการเข้าซื้อกิจการ บริษัท โกลเด้น ไทรแองเกิ้ล กรุ๊ป จำกัด หรือ GTG ผู้ประกอบการกัญชง-กัญชาตั้งแต่ ต้นน้ำ กลางน้ำ และปลายน้ำ โดยมี นายกฤษณ์ ธีรเกาศัลย์ ที่ปรึกษาคณะอนุกรรมาธิการพิจารณาศึกษาหาแนวทางการแก้ไขปัญหาเกี่ยวกับการใช้กัญชา-กัญชงอย่างเป็นระบบ เป็นผู้ร่วมก่อตั้งและขับเคลื่อน GTG สู่บริษัทกัญชง-กัญชาระดับแนวหน้า
ทั้งนี้ GTG โดดเด่นด้วยครอบครองใบอนุญาตแทบทุกแขนงที่เกี่ยวกับการดำเนินธุรกิจกัญชง-กัญชงจากภาครัฐ อาทิ ใบอนุญาตนำเข้าเมล็ดพันธุ์ ใบอนุญาตเพาะปลูก ใบอนุญาตโรงสกัดสาร ใบอนุญาตส่งออกเพื่อการแพทย์ เป็นต้น ทั้งได้ลงนามความร่วมมือกับมหาวิทยาลัยราชภัฎเชียงราย ก่อสร้างศูนย์วิจัยมาตรฐาน GMP ณ จังหวัดเชียงราย นำเข้าสายพันธุ์กัญชง-กัญชาชื่อดังของโลกเข้ามาเพื่อทำการศึกษาและพัฒนาจนได้สายพันธุ์ใหม่ในชื่อ Raksa® ‘รักษา’ ที่มีลักษณะเด่นคือ เหมาะสมกับสภาพดินและอากาศของไทย ให้สารสกัด CBD ในดอกแห้งคุณภาพสูงถึง 15.8% มากกว่าค่าเฉลี่ยของอุตสาหกรรมกัญชง-กัญชาโลกที่อยู่เพียง 10% และให้ปริมาณ THC ต่ำกว่า 1% ตามที่กฎหมายไทยกำหนด ทั้งยังให้สารสกัดในรูปแบบ Full Spectrum CBD ที่ได้มาตรฐาน GMP รายแรกของประเทศไทย ซึ่งมีความเหมาะสมที่จะนำไปใช้ในทางการแพทย์ อุตสาหกรรมเครื่องสำอาง รวมถึงอุตสาหกรรมอื่นๆ
ในวันนี้ GTG มีข่าวที่น่าตื่นเต้นโดย นายกฤษณ์ ธีรเกาศัลย์ กรรมการผู้จัดการ GTG เผยว่า “จากนวัตกรรมและเทคโนโลยีที่เราใช้ในการเพาะพันธุ์ ปลูก สกัด และความสำเร็จด้านการพัฒนาสายพันธุ์ทำให้ผลิตภัณฑ์กัญชง-กัญชาของ GTG เป็นที่สนใจและต้องการในตลาดผู้ประกอบการกลางน้ำและปลายน้ำอย่างมาก
ทั้งได้รับความสนใจเข้าลงทุนจากบรรดานักลงทุน ทั้งที่เป็นบุคคลและบริษัทจดทะเบียนในตลาดหลักทรัพย์ในและต่างประเทศ ซึ่งก่อนหน้านี้ GTG ได้ปิดการระดมทุนไปแล้วอย่างประสบความสำเร็จ รับเงินทุนมูลค่ารวมกว่า 250 ล้านบาทเพื่อใช้สำหรับแผนพัฒนาธุรกิจที่ชัดเจนตามที่นำเสนอต่อนักลงทุน โดยในรอบนั้นบริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA เป็นหนึ่งในผู้ลงทุน ซื้อหุ้นเพิ่มทุนและเข้าถือหุ้นในสัดส่วน 4%”
“ต่อมาทางบริษัทได้รับการติดต่อขอเสนอซื้อหุ้นเพิ่มเติมจาก UPA โดยขอซื้อหุ้นทั้งหมด (100%) ของ GTG ด้วยความเชื่อมั่นในธุรกิจและมองเห็นศักยภาพ โอกาสเติบโต การพัฒนาอย่างยั่งยืนของเรา แน่นอนว่าเมื่อพูดคุยแล้ว กลุ่มผู้ถือหุ้นเดิมเห็นว่าหลักการและเหตุผลเป็นไปในทิศทางเดียวกัน ทั้งจะเสริมให้ธุรกิจกัญชง-กัญชาของ GTG โตไปได้อย่างไร้ขีดจำกัด จึงมีความยินดีและอยู่ระหว่างการดำเนินการรับคำเสนอซื้อของ UPA ตามขั้นตอนของบริษัทจดทะเบียน โดยการควบรวมครั้งนี้จะเป็นกำลังสำคัญที่ผลักดัน GTG ก้าวสู่ตลาดกัญชง-กัญชาระดับโลก ด้วยศักยภาพแบบครบวงจร”
ปัจจุบัน GTG กำลังเดินหน้าก่อสร้างโรงงานปลูกและสกัดกัญชง (Hemp) ที่เป็นโรงเรือนระบบปิดมาตรฐาน ISO 8 Cleanrooms เพื่อเพิ่มการเพาะปลูกกัญชงขึ้นอีก 2 แห่งใหม่ในจังหวัดเชียงราย พร้อมจะเริ่มดำเนินการปลูกได้ภายในเดือนสิงหาคม 2564 โดยจะถือเป็นโครงการที่จะเพิ่มกำลังผลิตให้ตลาด CBD ในประเทศไทยอย่างมั่นคง และเพื่อเพิ่มกำลังผลิตอย่างเต็มรูปแบบ และในอนาคต GTG มีแผนจะสร้างโรงงานผลิตเพิ่มในกรุงเทพมหานคร (ภายในปี 2564) เพื่อรองรับความต้องการเชิงพาณิชย์ต่อไป

